
NOTA DE PRENSA
Ribadumia abre o prazo de inscrición dos programas municipais de conciliación para o curso 2026/2027

Ao longo do ano escolar, o Plan Madruga e a Escola Educativa para o Ocio e o Tempo Libre ofrecen servizos antes e despois da xornada lectiva.

Ribadumia. Luns, 17 de agosto de 2026.  
O Concello de Ribadumia abre este luns, 17 de agosto, o prazo para participar na Aula de Acollida (Plan Madruga) e na Escola Educativa para o Ocio e o Tempo Libre, dous programas municipais de conciliación que se desenvolven, como cada ano, entre os meses de setembro e xuño.

O Plan Madruga dará servizo desde as 7:15 horas ata o inicio da xornada escolar, ofrecendo ás familias unha alternativa de atención aos menores nas primeiras horas da mañá. No caso da Escola Educativa para o Ocio e o Tempo Libre, desenvolverase en horario de tarde, de 16:00 a 20:00 horas, desde o inicio do curso escolar. O programa está dirixido a nenos e nenas de entre 3 e 14 anos e ofrece un espazo de atención con actividades educativas e de ocio unha vez rematada a xornada lectiva.

Estes servizos municipais cobren diferentes momentos do día e permiten ás familias contar con alternativas de atención á rapazada en función das súas necesidades de conciliación, tanto nas primeiras horas da mañá como pola tarde.

Desde o Concello de Ribadumia destácase a importancia de contar con estes servizos municipais de conciliación, que permiten ofrecer ás familias alternativas de atención aos seus fillos e fillas en diferentes momentos da xornada. Unha oferta que se mantén ano tras ano co obxectivo de dar resposta ás necesidades das familias do municipio e facilitar o equilibrio da vida laboral e familiar, especialmente durante o período lectivo.

As familias interesadas poderán realizar as súas inscricións nas oficinas municipais ata o 31 de agosto (incluído). Os requisitos e a documentación necesaria para participar en cada un dos programas están recollidos nos correspondentes bandos municipais, publicados na páxina web do Concello de Ribadumia, expostos no taboleiro de anuncios municipal e difundidos tamén a través das redes sociais.

